b'\n_START_ARTICLE_\nHuddersfield Town FC\n_START_SECTION_\nHistorie\n_START_PARAGRAPH_\nHuddersfield Town var den f\xc3\xb8rste klubben i England som vant ligaen (1. divisjon) tre \xc3\xa5r p\xc3\xa5 rad, nemlig \xc3\xa5rene 1923/24, 1924/25 og 1925/26 og ble nummer to de to p\xc3\xa5f\xc3\xb8lgende sesongene. De tre stjernene i klubbens emblem symboliserer de tre ligaseirene. Huddersfield Town har en FA Cup-seier (1922) og har i tillegg tapt fire finaler (1920, 1928, 1930 og 1938). Laget var blant Englands beste i perioden frem til krigen og spilte med unntak for en sesong p\xc3\xa5 \xc3\xb8verste niv\xc3\xa5 frem til og med sesongen 1956/1957. Huddersfield var tilbake i 1. divisjon i sesongen 1970/1971, men rykket ned sesongen etter. N\xc3\xa5 fulgte et langvarig opphold i de lavere divisjoner og med stadige \xc3\xb8konomiske problemer. Bunnen ble n\xc3\xa5dd i 1975 da Huddersfield som det f\xc3\xb8rste laget som har vunnet ligaen, befant seg p\xc3\xa5 niv\xc3\xa5 4. Oppholdet varte fire sesonger. Laget spilte p\xc3\xa5 niv\xc3\xa5 2 1983 - 1988 og 1995 -2001. I denne siste perioden ble det satset mye p\xc3\xa5 \xc3\xa5 n\xc3\xa5 Premier League, noe som p\xc3\xa5 nytt f\xc3\xb8rte klubben ut i alvorlige \xc3\xb8konomiske problemer, og klubben var en periode satt under \xc3\xb8konomisk administrasjon. Sesongen 2003/2004 var Huddersfield Town for andre gang nede p\xc3\xa5 niv\xc3\xa5 4, men denne gangen ble det med en enkelt sesong.. _NEWLINE_En rekke fremtredende fotballpersonligheter har tilknytning til Huddersfield Town. Den senere legendariske Arsenal-treneren Herbert Chapman, ble hentet fra Huddersfield Town der han hadde v\xc3\xa6rt sterkt delaktig i klubbens to f\xc3\xb8rste liga-gull. Den ikke mindre legendariske Liverpool-treneren Bill Shankly ble ogs\xc3\xa5 hentet fra Town. Av spillere er Denis Law, Ray Wilson og Frank Worthington de mest ber\xc3\xb8mte i tiden etter krigen. Statsminister Harold Wilson (1964 - 1970) er den kanskje mest kjente supporteren gjennom tidene._NEWLINE_Fra 2008 har pilene igjen begynt \xc3\xa5 peke oppover. Den lokale forretningsmannen Dean Hoyle, Town-supporter siden 1979, kom inn i styret og overtok etterhvert eierskapet til klubben, som n\xc3\xa5 ble drevet etter en mer forretningsmessig modell. I 2011/2012 ble det p\xc3\xa5 nytt opprykk til Championship. De neste sesongene ble likevel en kamp for \xc3\xa5 overleve i divisjonen med plasseringer mellom 16. og 19. plass. Hoyle inns\xc3\xa5 etter hvert at noe m\xc3\xa5tte gj\xc3\xb8res for \xc3\xa5 bryte ut av denne situasjonen, som utvilsomt etterhvert ville ha brakt klubben tilbake til League One._NEWLINE_H\xc3\xb8sten 2015 ble tysk-amerikanske David Wagner engasjert som ny hovedtrener. Wagner kom fra Borussia Dortmund,der han hadde v\xc3\xa6rt trener for andrelaget. Jurgen Klopp, hovedtrener i Liverpool FC og Dortmunds tidligere hovedtrener, og Wagner er for \xc3\xb8vrig gode venner og deler samme fotballfilosofien. Sommeren 2016 ble det hentet inn en rekke nye spillere til klubben, mange fra niv\xc3\xa5 2 i Tyskland. I tillegg ble det gjort avtale med Chelsea, Liverpool og Manchester City om l\xc3\xa5n av unge lovende spillere som trengte erfaring p\xc3\xa5 Championship-niv\xc3\xa5. Resultatene viste seg snart. Huddersfield holdt seg i toppen gjennom hele sesongen, og l\xc3\xa5 lenge an til direkte opprykk. Etter formsvikt p\xc3\xa5 slutten av den ordin\xc3\xa6re ligasesongen, endte klubben p\xc3\xa5 femteplass og var dermed klar for play-off. I play-off ble det to ganger uavgjort mot Sheffield Wednesday, med seier p\xc3\xa5 straffer, og deretter finale mot Reading p\xc3\xa5 Wembley 29. mai 2017. Finalen endte 0-0 etter ekstraomganger. Huddersfield vant igjen straffesparkkonkurransen, og dermed var den gamle storklubben klar for debut i Premier League, og tilbake p\xc3\xa5 \xc3\xb8verste niv\xc3\xa5 for f\xc3\xb8rste gang siden sesongen 1971/1972._NEWLINE_Foran debutsesongen er laget styrket med en rekke nye spillere. Mens klubbens dyreste spiller frem til sommeren 2017, Christopher Schindler, ikke kostet mer enn 1,8 mill. pund (fra 1860 M\xc3\xbcnchen) ble det i l\xc3\xb8pet av sommeren hentet spillere for til sammen ca. 30 mill. pund, dyrest var Steve Mounie, landslagsspiller for Benin, som ble hentet fra Montpellier for ca 12 mill. pund. _NEWLINE_Huddersfield Town er en typisk "community club". Dean Hoyle, lagets eier og styreformann, er f\xc3\xb8dt og oppvokst i n\xc3\xa6romr\xc3\xa5det. Klubben har ogs\xc3\xa5 p\xc3\xa5 andre m\xc3\xa5ter en sterk lokal forankring og bidrar betydelig til lokalsamfunnet, bl.a. gjennom \xc3\xa5 gi tilbud til barn og unge. Huddersfield Town fikk i sommeren 2017 egen norsk supporterklubb, Huddersfield Town Norge ( www.huddersfield.no)  og har en Facebook-gruppe som heter Huddersfield Town AFC: Dette er et forum for informasjon og diskusjon mellom norske tilhengere av klubben fra West Yorkshire.'